আজ বিকেলে ফের বজ্র-বিদ্যুৎ সহ বৃষ্টির সম্ভাবনা কলকাতা ও পার্শ্ববর্তী এলাকায়। এমনই পূর্বাভাস দিয়েছে আলিপুর আবহাওয়া দফতর। গাঙ্গেয় পশ্চিমবঙ্গ, বিশেষ করে কলকাতা ও দক্ষিণবঙ্গের বেশ কিছু জেলা, পার্শ্ববর্তী রাজ্য ওড়িশা, ঝাড়খণ্ড, বিহার, ছত্তিশগড়ে এই ঝড়-বৃষ্টির সতর্কতা দিয়েছে আবহাওয়া অফিস। 
এমনকী, সিকিমের কিছু অংশ ও ডুয়ার্সের কোথাও কোথাও বিক্ষিপ্ত বৃষ্টির সম্ভাবনা রয়েছে। তবে, বৃষ্টি হলেই যে পারদ নেমে কিছুটা স্বস্তি দেবে, এমন আশার কথা শোনাতে পারেনি হাওয়া অফিস। সর্বোচ্চ তাপমাত্রা স্বাভাবিকের থেকে ২ ডিগ্রি কম হলেও, সর্বনিম্ন তাপমাত্রা স্বাভাবিকের থেকে ২ ডিগ্রি বেশি ও তার সঙ্গে আপেক্ষিক আর্দ্রতার পরিমাণ বেশি থাকায় অসহনীয় অবস্থার অনুভূতি বাড়বে বই কমবে না বলেই পূর্বাভাস। রাতের দিকে হাল্কা ঠান্ডার অনুভূতি থাকতে পারে বলেও জানিয়েছে হাওয়া অফিস।